《舟中独夜》
宋代·张嵲

泊舟依聚落，水色澹余辉。
红树满秋山，夕烟上霏微。
稍观渔火满，渐见行人稀。
孤客畏遥夜，况乃穷秋时。
疏篷见天星，朔风左右吹。
重衾不能暖，展转枕屡移。
怀归意恋恋，感旧心悽悽。
骤使百虑集，起坐复搘颐。
人生谅我牵，吁嗟竟何为。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。